**С Т А Н О В И Щ Е**

за дисертационния труд на докторант в Катедра „История на България“, Исторически факултет, Софийски университет „Св. Климент Охридски“

***Екатерина Красимирова Ангелова***

с научен ръководител **доц.** **д-р Ангел Николов**

на тема

**Църковната политика на България между Унията на цар Калоян и възстановяването на Българската патриаршия (1204 – 1235 г.)**

за присъждане на образователната и научна степен **„доктор“**

Професионално направление:

**2.2.История и археология, докторска програма „История на България“ – История на средновековна България**

Дисертационният труд на Екатерина Ангелова е посветен на един значим проблем от средновековното ни минало и така формулирана, темата е дисертабилна. Работата се състои от 179 страници, а изложението следва ясна структура, която включва увод, три глави, заключение и приложения, както и списък на използваната литература. Всяка от отделните части на труда е посветена на важен въпрос от църковната история на България, разгърнала се в рамките на избраната хронология. Приложенията са посветени на специфични проблеми, допълващи темата за църковната ни политика през ХІІІ в. Основните структурни единици, от своя страна, са разделени на отделни параграфи и по този начин ясно са формулирани различните аспекти на темата.

Проучването започва с пространен увод, в който е разяснен хронологическият обхват на изследването. В тази част от изложението убедително са формулирани проблемите, върху които се фокусира трудът, както и основните цели и задачи, който E. Ангелова смята да разгърне в хода на работата си. Докторантката ясно насочва изследването си към „разглеждане на църковно-държавните отношения в България с акцент върху политиките, провеждани от Българската църква“. Наред с това, в увода подробно са представени методите на изследване. Направен е и преглед на характера на изворите и съдържанието на историографията, свързана с избраната тема. Добро впечатление прави, че докторантката познава и ползва научната литература, имаща отношение към изследваната проблематика.

**Първа глава** е озаглавена *„Църковната политика на цар Калоян: Унията на България с Римската църква“*. В тази част от изложението докторантката подробно проследява политиката на папа Инокентий ІІІ и тази на цар Калоян, свързана с налагането на Унията в България, като в дисертацията се изтъква дипломатическата активност и на двете страни. Основен акцент в изложението е поставен върху кореспонденцията, водена между Папството и българския владетелски двор. Вторият основен момент, който докторантката разглежда в тази част на изложението, е свързан с Четвъртия кръстоносен поход и политическите и дипломатическите ходове на цар Калоян, принуден да действа в новата ситуация на Балканите. В края на главата колегата Ангелова излага изводите и заключенията си, като посочва, макар и лаконично, някои археологически сведения, свързани с контактите между България, Папството и Латинската империя.

**Втората глава** на дисертацията е посветена на *„Църковната политика на Българското царство при наследниците на цар Калоян до прекратяване на Унията с Римската църква“.* Изложението разкрива политиката на цар Борил, както и ролята на деспот Алексий Слав и севастократор Стрез като независими владетели. В тази част от дисертацията е отделено специално място на Събора против богомилите от 1211 г., както и на Синодика на цар Борил, превърнал се в извор с важно значение по разискваната от докторантката проблематика. Третият акцент в тази глава на дисертационния труд е поставен върху църковната политика на Иван Асен ІІ. Следва да се отбележи, че в хода на проучването си докторантката достига до свои заключение и обобщения. Прави добро впечатление, че в изложението, освен писмените свидетелства от епохата, Е. Ангелова се позовава и на някои археологически артефакти, които подкрепят нейните тези. Също така колегата Ангелова обръща внимание на характерни детайли в стенописната украса на различни средновековни църкви и манастири, които се превръщат в своеобразен „извор“ за налагането на Унията из българските земи.

**Третата глава** носи заглавие: *„Прекратяване на Унията с Римската църсва“.* В изложението детайлно се проследява политическата и дипломатическата активност на цар Иван Асен ІІ, който успешно лавира между своите най-важни външнополитически партньори – Латинската империя, Никея, Епир, Унгария и Сърбия. В тази глава са посочени и причините, довели до прекратяването на Унията с Рим. Събитията са представени в широк общобалкански и европейски исторически контекст. Докторантката посочва множество хипотези и различни гледни точки, представяйки подробно фактологията около разглежданите събития. Наред с доброто познаване на литературата, Е. Ангелова борави умело с изворите от епохата и достига до логични обобщения.

Изложението е последвано от заключение, което, поне според мен, би трябвало да е по-пространно и задълбочено. В тази част от дисертацията би трябвало да се изведат приносните моменти, както и резултатите, до които докторантката достига в хода на своята работа. В дисертацията са включени и две приложения, които имат за цел да представят ролята на Унгария и Сърбия в църковната политика на Асеневци.

След този кратък обзор на дисертацията на Е. Ангелова искам да подчертая, че от представения труд проличава, че докторантката познава историческите факти и проблематиката, свързана с избраната тема. В отделни части проучването се стреми към постигане на интердисциплинарност и се базира, освен на писмените свидетелства от епохата, но така също и върху част от достиженията на археологията, нумизматиката и изкуствознанието.

В дисертацията се открояват някои научни приноси. Заслужава да се подчертае, че трудът представлява опит за цялостно изследване на църковната политика на България в периода между сключената от цар Калоян Уния и възстановяването на Българската патриаршия по времето на цар Иван Асен ІІ. Авторефератът отразява съдържанието на дисертационния труд и отговаря на изискванията. Докторантката е представила и списък с общо пет публикации, една от които е под печат.

Процедурата по обявяване на конкурса е в съответствие със законовите разпоредби и изисквания. Всичко гореизложено и фактът, че дисертацията отговаря на необходимите основни критерии и изисквания, ми дава основание да дам своята положителна оценка и да препоръчам на почитаемото Научно жури да присъди на ***Екатерина Красимирова Ангелова*** образователната и научна степен „доктор”.

гр. София, доц. д-р Елена Костова

26.04.2024 г.  Институт за исторически изследвания–БАН